
ACORD 258/2007,  DE 17 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 159/Avrapi/2007. Autorització campanya per a ràdio anomenada PAM’08-11 Procés de participació (menció radiofònica 3 [30”])
1. El 2 d’octubre de 2007 ha estat tramés al Consell de l’Audiovisual de Catalunya un escrit (registre d’entrada núm. 1571/2007) de la Direcció de Serveis de Màrqueting i Publicitat de l’Ajuntament de Barcelona, mitjançant el qual sol·licita a aquest Consell l’autorització prèvia de l’emissió de la campanya per a ràdio anomenada PAM’08-11 Procés de participació (menció radiofònica 3 [30”]).

2. Els serveis del Consell de l'Audiovisual de Catalunya han analitzat la transcripció de l’off de la menció radiofònica objecte d’aquest expedient.

3. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, resta subjecta al que estableix la legislació de la publicitat institucional.

4. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directa o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

5. L’apartat 3 del mateix article, determina que la publicitat institucional resta subjecta a l’autorització prèvia del Consell de l’Audiovisual de Catalunya, a l’efecte de verificar el compliment del que estableix l’apartat 2.

6. Analitzada la transcripció de l’off de la menció radiofònica objecte d’aquest expedient, resulta que aquesta destaca la gestió o els objectius assolits per l’Ajuntament de Barcelona quan l’off verbalitza: “En els propers quatre anys l’Ajuntament de Barcelona invertirà 2.700 milions d’euros (...) Ara és el moment d’elaborar el PAM, el Pla d’Actuació Municipal”. 
Per tot l’exposat, el Ple del Consell de l’Audiovisual de Catalunya, ha adoptat els següents, 

ACORDS

1. Denegar l’emissió de la menció radiofònica 3 de la Direcció de Serveis de Màrqueting i Publicitat de l’Ajuntament de Barcelona, arran de la campanya institucional PAM’08-11Procés de participació, atès que contravé la lletra b de l’apartat 2 de l’article 109 de la Llei 22/2005, de 29 de desembre, de la comunicació audiovisual de Catalunya. 

2. Notificar aquest acord a la Direcció de Serveis de Màrqueting i Publicitat de l’Ajuntament de Barcelona.

Barcelona, 17 d’octubre de 2007.


Josep M. Carbonell i Abelló                                  Dolors Comas d’Argemir i Cendra

President                                                              Consellera secretària 

PAGE  
[image: image2.jpg]Consell
de I’Audiovisual
de Catalunya





[image: image2.jpg]